༡༽བོན་གཞིས་ཐོབ་རྒྱལ་གསར་པ་འདི་འཛུགས་དགོས་དོན་ནི་༡༩༥༩ལོ་བོད་ལ་རྐྱེན་ངན་བསམ་ཡུལ་ལས་འདས་པ་བྱུང་ནས་བོད་མི་རྣམས་ཕྱི་རྒྱལ་ལ་བཙན་བྱོལ་དུ་ཡོང་དགོས་བྱུང་།ཡུལ་བྱོལ་བའི་ཁྲོད་ནས་གཡུང་དྲུང་བོན་གྱི་རིང་ལུགས་འཛིན་པ་བླ་སྤྲུལ་སེར་སྐྱ་མི་མང་རྣམས་ལ་ཆགས་རྟེན་གང་ཡང་མེད་པས་རིམ་བཞིན་ཁ་འཐོར་དུ་འགྱུར་ནས་རང་འགོ་གང་ཐོན་བྱེད་རྒྱུ་དང་ཉུང་བ་མང་བའི་གསེང་དུ་ཐིམ་འགྲོ་བ་འདུས་བྱས་ཀྱི་རང་བཞིན་ལྟར་བོན་པོ་རྣམས་རིམ་བཞིན་ཆོས་ལུགས་གཞན་པའི་གསེང་དུ་ཐིམ་ནས་རིག་གཞུང་སླར་གསོ་དང་།བོན་བསྟན་འཛུགས་རྒྱུར་ཕར་ཞོགབོན་པོ་ཡིན་ཟེར་མཁན་ཙམ་ཡང་དཀོན་པོར་འགྲོ་རྒྱུའི་ཉེན་ཁ་འབྱུང་ཉེས་གནས་སྟངས་ལ་གཟིགས་ནས།༧སྐྱབས་རྗེ་གཡུང་དྲུང་གླིང་མཁན་ཆེན་ཤེས་རབ་བསྟན་པའི་རྒྱལ་མཚན་མཆོག་ནས་༡༩༦༡ནས་བོན་ལུགས་འཛིན་པ་རྣམས་ཁ་འཐོར་མི་འགྲོ་བ་དང་གཞིས་ཆགས་གསར་འཛུགས་ཀྱི་བསྟན་པའི་སོན་རྩ་འཛུགས་རྒྱུའི་དགོངས་བཞེས་བླ་མེད་ཀྱིས་༡༩༦༡ཟླ་བ་༡༠ནང་མཚོ་པདྨ་ལ་དུ་ཏྲི་སུ་འབུམ་སྒྲུབ་བཙུགས་གནང་།༡༩༦༢ཟླ་བ་༩ནང་༧གོང་ས་རྒྱལ་བ་རིན་པོ་ཆེ་མཆོག་ཀུ་ལུར་ཕེབས་སྐབས་བོན་ལུགས་འཛིན་པ་རྣམས་ཀྱི་བདེ་སྡུག་སྙན་འབུལ་དང་སྐྱབས་བཅོལ་སྤྱི་ཚོགས་ནང་བོན་གྱི་མིང་མ་སྟོང་ཙམ་བོན་པོའི་བརྒྱ་ཤོག་ཅེས་པ་འཛུགས་ཐུབ་པ་སོགས་གནང་།